Document ID: 32013R0251

REGULAMENTUL (UE) NR. 251/2013 AL COMISIEI
din 22 martie 2013
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru aminopiralid, bifezanat, captan, fluazinam, fluopicolid, folpet, kresoxim-metil, pentiopirad, proquinazid, piridat și tembotrionă din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a),
întrucât:
(1)
Pentru bifenazat, captan, dimetoat, folpet, iprodion, kresoxim-metil, pimetrozină și piridat, limitele maxime de reziduuri (LMR) au fost stabilite în anexa II și în partea B din anexa III la Regulamentul (CE) nr. 396/2005. Pentru aminopiralid, fluazinam, fluopicolid, proquinazid și tembotrionă, LMR-urile au fost stabilite în partea A din anexa III la Regulamentul (CE) nr. 396/2005. Pentru pentiopirad nu au fost stabilite LMR-uri specifice în anexele II și III și substanța respectivă nu a fost inclusă în anexa IV la Regulamentul (CE) nr. 396/2005, astfel încât se aplică valoarea implicită de 0,01 mg/kg.
(2)
În contextul unei proceduri de obținere a autorizației de utilizare pe semințele de rapiță a unui produs de protecție a plantelor care conține substanța activă aminopiralid, a fost depusă o cerere de modificare a LMR existente în temeiul articolului 6 alineatul (1) din Regulamentul (CE) nr. 396/2005.
(3)
În ceea ce privește bifenazatul, o astfel de cerere a fost depusă pentru citrice, fructe semințoase, fructe sâmburoase, struguri de masă și de vin, hamei, căpșuni, tomate, ardei, vinete și cucurbitacee (cu coajă necomestibilă). Cu privire la captan, o astfel de cerere a fost depusă pentru tomate. În ceea ce privește dimetoatul, o astfel de cerere a fost depusă pentru măslinele de masă și măslinele pentru producția de ulei de măsline. În ceea ce privește fluazinamul, o astfel de cerere a fost depusă pentru mere. În ceea ce privește fluopicolidul, o astfel de cerere a fost depusă pentru lăptucă și alte salate, spanac și similare (frunze) și plante aromatice. În ceea ce privește folpetul, o astfel de cerere a fost depusă pentru mure, zmeură, coacăze și agrișe. În ceea ce privește iprodionul, o astfel de cerere a fost depusă pentru țelina de rădăcină. În ceea ce privește kresoxim-metilul, o astfel de cerere a fost depusă pentru orz, secară și grâu. În ceea ce privește proquinazidul, o astfel de cerere a fost depusă pentru tomate, vinete și cucurbitacee (cu coaja comestibilă). În ceea ce privește pimetrozina, o astfel de cerere a fost depusă pentru fetică și fasole (cu păstăi). În ceea ce privește piridatul, o astfel de cerere a fost depusă pentru frunze de mărar. În ceea ce privește tembotriona, o astfel de cerere a fost depusă pentru rinichi și ficat de bovine și porcine având în vedere limitele de reziduuri în hrana pentru animale care rezultă din utilizarea tembotrionei pentru porumb.
(4)
În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere privind fluopicolidul pentru morcovi, ridichi și sfeclă de zahăr. Solicitantul susține că, deoarece utilizarea fluopicolidului pe aceste culturi a fost autorizată în Statele Unite, reziduurile depășesc LMR-urile prevăzute în Regulamentul (CE) nr. 396/2005 și că sunt necesare LMR-uri mai ridicate pentru a se evita barierele comerciale la importul acestui tip de culturi.
(5)
În ceea ce privește pentiopiradul, a fost depusă o cerere în conformitate cu articolul 6 alineatele (1) și (4) din Regulamentul (CE) nr. 396/2005 în vederea stabilirii de LMR-uri pentru fructele nucifere (cu excepția nucilor de cocos și a semințelor de pin), fructe semințoase, cireșe, piersici, prune, căpșuni, legume rădăcinoase și cu tuberculi, usturoi, ceapă, ceapă eșalotă, ceapă de primăvară, tomate, ardei, vinete, cucurbitacee, porumb dulce, brasicacee cu inflorescență, varză cu căpățână, varză chinezească, lăptuci și alte salate similare, inclusiv brasicacee, spanac și similare (frunze), asmățui, pătrunjel frunze, fasole (cu și fără păstăi), mazăre (cu și fără păstăi), cardon, țelină, fenicul, rubarbă, praz, leguminoase uscate, arahide, semințe de floarea-soarelui, semințe de rapiță, boabe de soia, semințe de bumbac, orz, porumb, ovăz, secară, sorg, grâu, sfeclă de zahăr și produse de origine animală, luând în considerare nivelul de reziduuri în hrana pentru animale. Solicitantul susține că, deoarece utilizarea substanței respective pe aceste produse a fost autorizată în Statele Unite și în Canada, reziduurile depășesc LMR-urile prevăzute în Regulamentul (CE) nr. 396/2005 și că LMR-urile solicitate sunt necesare pentru a permite utilizările preconizate în Uniunea Europeană și utilizările autorizate în Statele Unite și Canada. Pentru a se evita barierele comerciale la importul acestor produse, este necesară stabilirea unor LMR mai ridicate.
(6)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.
(7)
Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumatori și, după caz, pentru animale și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.
(8)
Autoritatea a concluzionat în avizele sale motivate că, în ceea ce privește utilizarea dimetoatului pe măslinele de masă și măslinele pentru producția de ulei de măsline, evaluarea riscului în cadrul avizului motivat ar trebui să fie considerată provizorie și poate subestima riscul real pentru consumatori, deoarece evaluarea finală urmează a fi furnizată. În ceea ce privește utilizarea iprodionului pe țelina de rădăcină, autoritatea a pus în evidență deficiențele studiilor privind metabolismul plantelor. În ceea ce privește utilizarea pentiopiradului pe varza chinezească și scarola, autoritatea nu recomandă stabilirea LMR-ului propus deoarece nu poate fi exclus riscul pentru consumatori. În plus, studiile referitoare la reziduurile din porumb, rapiță, bumbac, floarea-soarelui și soia au fost efectuate pe o cultură modificată genetic. Solicitantul trebuie să confirme că metabolizarea pentiopiradului în cultura modificată genetic se desfășoară în același mod ca în echivalentul său convențional. În ceea ce privește utilizarea pimetrozinei pe fetică și fasole (cu păstăi), autoritatea a concluzionat că datele prezentate nu sunt suficiente pentru a stabili o nouă LMR. Prin urmare, LMR-urile existente ar trebui să rămână neschimbate.
(9)
Referitor la toate celelalte cereri, autoritatea a concluzionat că toate cerințele privind datele au fost îndeplinite și că modificările LMR-urilor cerute de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care pot conține substanțele respective, nici expunerea pe termen scurt ca urmare a unui consum foarte ridicat de culturi și produse relevante nu indică existența unui risc de depășire a dozei zilnice admise (DZA) sau a dozei acute de referință (DAR).
(10)
Pe baza avizelor motivate ale autorității și ținând seama de factorii relevanți pentru subiectul luat în considerare, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.
(11)
Prin urmare, Regulamentul (CE) nr. 396/2005 ar trebui modificat în consecință.
(12)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 martie 2013.

Labels: 0
3
17
6